***МКОУ Гергебильская СОШ №1***

 ***Сочинение:***

***«Дир г1агараб авар мац1»***

Хъвана: Омаргаджиева М. 10 кл.

Учитель: Ибрагьимова Г.

 2020c

 Мац1 ккола миллаталъул кьуч1.

 Мац1 гьеч1они –гьеч1о инсан.

 (М.Ах1мадов)

 Авар мац1! Х1еренаб, х1асратаб, пасих1аб,бечедаб ва щулияб. Рахьдал мац1 ккола щивав инсанасул г1умруги, г1амалги, г1адатги, рук1а-рахъинги борцунеб роцен. Рахьдал мац1алъ т1оцебесеб бищун хирияб раг1и абула нилъеца. Кинидахъ т1оцебе кеч1 эбелалъ рахьдал мац1алъ ах1ула. Дир муг1рузул, г1агараб ракьалъул къисматги тарихги ц1унизе ва лъазабизе кумек гьабула дие дир маг1арул мац1алъ.

 Маг1арулазул хъвадарухъан Г1.Хачаловас жиндирго «Маг1арулал щал кколел» абураб коч1олъ кьун руго гьадинал раг1аби:

«Маг1арулал -гьел руго Шамилгун Х1ажимурад,

Х1инкъун гьел нахъе къараб къиса цониги гьеч1о.

Маг1арулал -гьел руго г1аданлъиги сабруги,

Г1одосанго батараб иях1-бах1арчилъиги.

Маг1арул мац1 лъанщинал-гьел маг1арулал руго,

Маг1арул ц1ар лъунщинал –гьел маг1арулал руго».

 Дун ч1ух1ула маг1арулав ватиялдасаги, маг1арул мац1алъ к1алъалев вук1иналдасаги. Дун ч1ух1ула маг1арул шаг1ирзабаздасаги,г1алимзабаздасаги, багьадурзабаздасаги. Дир миллатал г1емераб Ват1аналъул бищунго к1удияб ва бищунго лебалаб миллат ккола маг1арулал. Дир мац1алъул раг1ул устарзаби ккола- Ц1адаса Х1амзат, Расул Х1амзатов, Фазу Г1алиева, Заид Х1ажиев, Инхоса Г1алих1ажияв.

 Маг1арул мац1 бечедаб буго куч1дуздалъун, кицаби абияздалъун, халкъиял биценаздалъун. Дир мац1 бижана аза-азар соназ цебе ва гьелдаса нахъего гьеб т1егьан, ц1убан, чвахун бач1унеб буго.

 Дур лъаразул чили, чундузул гаргар,

Чвахулеб г1оралъул г1ишкъул накаби.

Миллаталъул ч1ух1и, муг1рузул бух1и

Цо дур каламалъул киб бугеб багьа.

 Гьедин абулеб буго мац1алдаса ч1ух1арав маг1арулазул поэт Мух1амад Гунашевас.

Маг1арул мац1 лъазе ккола цох1о к1алалъ гуреб, щибаб логоца бицунеб х1алалъ.

Умумузул г1адатал, г1адилаб тарбия кьей,

Кьварарал наслабазул бах1арчилъи, ях1-намус.

Нилъехъе щвезе гьабун лъар кинигин чвахулеб

Чорхое лазат кьолеб ч1ахъаги, дир авар мац1!

Мац1ги миллатги к1очараб халкъ релълъуна г1ат1идаб ралъдалъ лъалк1 хут1ич1ого т1аг1араб муг1рул халкъалда.

Гьединлъидал нилъеда т1адаб буго мац1 ц1унизе, умумузул адаб гьабизе, иманги ях1ги рек1елъ щула гьабизе.

Киданиги нилъеда к1очене бегьуларо к1удияв шаг1ир Расул

Х1амзатовасул гьа балел раг1аби:

«Метер маг1арул мац1 хвезе батани,

Хваги дун жакъаго жаниб рак1 кьвагьун».